
	      ÁFORM UM LAGASETNINGU
          – sbr. samþykkt ríkisstjórnar frá 10. mars 2017, 1.-4. gr.

	Málsheiti og nr.
	Frumvarp til laga um breytingu á ýmsum lögum á fjármálamarkaði (lagfæringar) / FJR2023110278
	Ráðuneyti /verkefnisstjóri
	Fjármála- og efnahagsráðuneyti / Gunnlaugur Helgason
	Innleiðing EES-gerðar?
	☒ Já (að hluta)
☐ Nei

	Dags.
	12. desember 2023 


	A. Úrlausnarefni

	Forsaga máls og tilefni
Fjármála- og efnahagsráðuneytið hefur orðið vart við eða verið gert viðvart um nokkur atriði í löggjöf á fjármálamarkaði sem er talið æskilegt að breyta.
Hvert er úrlausnarefnið?
Með fyrirhuguðu frumvarpi verða lagðar til nokkrar lagfæringar eða breytingar á ýmsum lögum á fjármálamarkaði, meðal annars til að unnt verði að leiða í íslenskan rétt efni Evrópugerða sem hafa verið teknar upp í samninginn um Evrópska efnahagssvæðið.
Að hvaða marki duga gildandi lög og reglur ekki til?
Breyta þarf lögum til að breyta viðkomandi atriðum.

	B. Markmið 

	Stefna hins opinbera á viðkomandi málefnasviði/málaflokki
Lagfæring annmarka á lögum samræmist markmiðum stjórnvalda um vandaða löggjöf. Tímanleg innleiðing Evrópugerða sem eru teknar upp í samninginn um Evrópska efnahagssvæðið samræmist markmiðum stjórnvalda um góða framkvæmd samningsins.
Markmið sem að er stefnt með lagasetningu í ljósi úrlausnarefnis og stefnu stjórnvalda
Að lagfæra annmarka á lögum í því skyni að stuðla að vandaðri löggjöf og góðri framkvæmd samningsins um Evrópska efnahagssvæðið.

	C. Leiðir

	Ekkert aðhafst - hvaða afleiðingar hefði það? 
Viðkomandi annmarkar væru enn á lögum.
Önnur úrræði en lagasetning sem metin hafa verið
Breyta þarf lögum til að lagfæra viðkomandi atriði.
Mögulegar leiðir við lagasetningu
Annars vegar að lagfæra viðkomandi atriði í safnlögum (bandormi), hins vegar að leggja fram stök frumvörp um breytingar á hverjum og einum lögum.

	D. Hvaða leið er áformuð og hvers vegna?

	Stutt lýsing á þeirri leið sem áformuð er og rökstuðningur fyrir henni
Fyrirhugað frumvarp er í formi safnlaga. Það er talið skilvirkara heldur en að leggja fram stök frumvörp um breytingar á hverjum og einum lögum.
Helstu fyrirhuguðu breytingar á gildandi lögum og reglum, hvort heldur bætt er við eða fellt brott 
Eftirfarandi breytingar eru fyrirhugaðar:
Lög um Náttúruhamfaratryggingu Íslands, nr. 55/1992:
Lagfæring á tilvísun: Í 2. gr. laga um Náttúruhamfaratryggingu Íslands er vísað til vátryggingafélaga sem innheimta iðgjöld skv. 3. mgr. 10. gr. laganna. Greinin á með réttu að vísa til 3. mgr. 11. gr. laganna. Áformað er að leiðrétta tilvísunina.
Lög um skyldutryggingu lífeyrisréttinda og starfsemi lífeyrissjóða, nr. 129/1997:
Brottfall úreltra ákvæða: Áformað er að fella brott ákvæði til bráðabirgða II, IV, VI, VII, IX, XIII, XIV og XVIII–XX í lögum um skyldutryggingu lífeyrisréttinda og starfsemi lífeyrissjóða. Ákvæðin hafa öll lokið hlutverki sínu.
Lög um opinbert eftirlit með fjármálastarfsemi, nr. 87/1998:
Brottfall úrelts ákvæðis: Skv. 4. mgr. 8. gr. laga um opinbert eftirlit með fjármálastarfsemi gilda ákvæði 100. gr. a laga um fjármálafyrirtæki, nr. 161/2002, um heimildir Fjármálaeftirlitsins til að grípa inn í starfsemi eftirlitsskyldra aðila í sérstökum erfiðleikum annarra en fjármálafyrirtækja. Þegar málsgreinin tók gildi var í 100. gr. a laga um fjármálafyrirtæki heimild fyrir Fjármálaeftirlitið til að grípa inn í starfsemi fjármálafyrirtækja við sérstakar aðstæður. Með breytingalögum nr. 44/2009 var nýtt ákvæði um afhendingu fjármálafyrirtækis til bráðabirgðastjórnar sett í 100. gr. a laga um fjármálafyrirtæki en hluti þeirra fyrirmæla sem voru fyrir í greininni voru færð í bráðabirgðaákvæði. 100. gr. a laga um fjármálafyrirtæki var felld brott með lögum um skilameðferð lánastofnana og verðbréfafyrirtækja, nr. 70/2020. Bráðabirgðaákvæðið féll úr gildi í lok árs 2020. 4. mgr. 8. gr. laga um opinbert eftirlit með fjármálastarfsemi vísar því ekki lengur til neins ákvæðis. Því er áformað að fella málsgreinina brott.
Lög um fjármálafyrirtæki, nr. 161/2002:
Orðskýringar: Áformað er að gera þrenns konar breytingar á orðskýringarákvæði 1. gr. b laga um fjármálafyrirtæki. Í fyrsta lagi er áformað að bæta við skýringum á hugtökunum „viðskiptabanki“, „sparisjóður“ og „lánafyrirtæki“. Það er ekki efnislega nauðsynlegt en er talið gagnlegt fyrir lesendur laganna þar sem um er að ræða grundvallarhugtök í lögunum. Í öðru lagi er áformað að taka upp í greinina efni skýringa reglugerðar (ESB) nr. 575/2013, um varfærniskröfur að því er varðar lánastofnanir og verðbréfafyrirtæki, á hugtökum sem notuð eru í meginmáli laganna, í stað þess að vísa með almennum hætti til orðskýringa reglugerðarinnar líkt og nú er gert í 2. mgr. greinarinnar. Þeirri breytingu er ætlað að mæta athugasemdum Eftirlitsstofnunar EFTA, sem hefur velt því upp hvort skýrara sé að þær orðskýringar reglugerðarinnar sem stuðst er við komi fram í meginmáli laganna í stað þess að stuðst sé við almenna vísun til orðskýringa reglugerðarinnar. Breytingin felur í sér að orðskýringum í greininni fjölgar allverulega. Til að taka mið af því er í þriðja lagi áformað að breyta röð þeirra orðskýringa sem fyrir eru í greininni til að orðskýringarnar verði í stafrófsröð.
Brottfall úrelts ákvæðis: Í 4. mgr. 29. gr. a laga um fjármálafyrirtæki er Seðlabanka Íslands falið að setja reglur um með hvaða hætti lán sem eru tryggð með hlutabréfum eða stofnfjárbréfum annars fjármálafyrirtækis komi til útreiknings á áhættu- og eiginfjárgrunni og í mati á eiginfjárþörf og um með hvaða hætti meta skuli lán sem eru tryggð með veði í eignasöfnum, svo sem vörslureikningum og verðbréfasjóðum, sem innihalda hlutabréf eða stofnfjárbréf. Slíkar reglur hafa ekki verið settar. Þær eru nú ónauðsynlegar því reglugerð (ESB) nr. 575/2013 hefur að geyma fyrirmæli um sömu atriði. Því er áformað að fella málsgreinina brott.
Sameiginleg niðurstaða yfirvalda um mikilvægi útibús: Í 2. mgr. 31. gr. a laga um fjármálafyrirtæki kemur fram að Fjármálaeftirlitið skuli leitast við að komast að sameiginlegri niðurstöðu með yfirvaldi fjármálafyrirtækis frá öðru EES-ríki sem starfrækir útibú hér á landi um hvort útibúið sé mikilvægt. Eftirlitsstofnun EFTA hefur gert athugasemd við orðin „leitast við“ þar sem í því ákvæði tilskipunar 2013/36/ESB, um aðgang að starfsemi lánastofnana og varfærnieftirlit með lánastofnunum og verðbréfafyrirtækjum, sem ákvæðið byggist á er notast við orðin „gera allt sem í þeirra valdi stendur“. Til að mæta athugasemdinni er áformað að skipta orðunum „leitast við“ í málsgreininni út fyrir „gera allt sem í valdi þess stendur til“.
Samráð við mat á hæfi aðila sem hyggst eignast eða auka við virkan eignarhlut: Í 2. mgr. 42. gr. a laga um fjármálafyrirtæki kemur fram að ef fjármálafyrirtæki, vátryggingafélag eða rekstrarfélag verðbréfasjóða frá öðru EES-ríki hyggst eignast eða auka við virkan eignarhlut í lánastofnun skuli Fjármálaeftirlitið hafa samráð við viðeigandi lögbær yfirvöld við mat sitt. Með tilliti til athugasemda frá Eftirlitsstofnun EFTA er fyrirhugað að gera þrenns konar breytingar á málsgreininni. Í fyrsta lagi er ráðgert að bæta við vísun til endurtryggingafélaga í 1. málsl. til að gæta samræmis við 1. mgr. 24. gr. tilskipunar 2013/36/ESB. Í öðru lagi er áformað að færa orðin „án ástæðulausrar tafar“ í 2. málsl. 2. mgr. 42. gr. a laganna framar til að skýra að þau eigi ekki aðeins við um upplýsingar sem Fjármálaeftirlitið veitir öðrum yfirvöldum að þeirra ósk heldur einnig upplýsingar sem Fjármálaeftirlitið veitir að eigin frumkvæði. Í þriðja lagi er gert ráð fyrir því að færa þau fyrirmæli sem nú eru í 2. málsl. 2. mgr. 43. gr. laganna, um að Fjármálaeftirlitið skuli greina aðila sem hyggst eignast eða auka við virkan eignarhlut frá sjónarmiðum og fyrirvörum sem lögbært yfirvald hans hefur látið í ljós við samráð, aftast í 2. mgr. 42. gr. a. Með því móti eiga fyrirmælin ekki aðeins við þegar Fjármálaeftirlitið tilkynnir aðila um að hann teljist ekki hæfur til að fara með virkan eignarhlut heldur einnig þegar það tilkynnir aðila um að hann teljist hæfur til þess.
Vísun til reglugerðar um Evrópsku vátrygginga- og lífeyrissjóðaeftirlitsstofnunina: Í 2. mgr. 49. gr. e laga um fjármálafyrirtæki kemur fram að tilteknum ágreiningi eftirlitsstjórnvalda skuli vísað til Evrópsku bankaeftirlitsstofnunarinnar, Evrópsku vátrygginga- og lífeyrissjóðaeftirlitsstofnunarinnar eða Eftirlitsstofnunar EFTA, eftir því sem við á. Í ákvæðinu er vísað til reglugerðar (ESB) nr. 1093/2010, sem varðar Evrópsku bankaeftirlitsstofnunina, en þar vantar vísun til reglugerðar (ESB) nr. 1094/2010, sem varðar Evrópsku vátrygginga- og lífeyrissjóðaeftirlitsstofnunina. Áformað er að bæta slíkri vísun við ákvæðið.
Samþykki við minni háttar viðskiptum við tengda aðila: 57. gr. laga um fjármálafyrirtæki áskilur að stjórn fjármálafyrirtækis samþykki lán, ábyrgðir, kauprétti og sambærileg viðskipti við stjórnarmann eða framkvæmdastjóra og maka, börn og foreldra þeirra og fyrirtæki sem þeir hafa tiltekin tengsl við. Ákvörðun um slíkt skal bókuð og tilkynnt Fjármálaeftirlitinu. Greinina er að stofni til að rekja til setningar laga um fjármálafyrirtæki 2003. Í skýringum við ákvæðið kom fram að stjórn fjármálafyrirtækis gæti samþykkt fyrirkomulag í minni háttar viðskiptum, þannig að ekki þyrfti að bóka hvern einstakan gerning þegar þeir sköpuðu ekki einir og sér hættu á hagsmunaárekstrum, hættu á að trúverðugleiki yrði dreginn í efa eða aðra áhættu. Greininni hefur verið breytt fáeinum sinnum, síðast með breytingalögum nr. 38/2022. Áformað er taka fyrrgreint efni úr skýringum við frumvarp það sem varð að lögum um fjármálafyrirtæki upp í greinina til að skerpa á því að stjórn þurfi ekki að taka sérstaklega fyrir hver og ein minni háttar viðskipti sem ekki fela í sér hættu á hagsmunaárekstrum heldur geti samþykkt almennt fyrirkomulag um slík viðskipti. Fjármálafyrirtæki þurfi ekki heldur að tilkynna Fjármálaeftirlitinu um slík viðskipti heldur nægi að fjármálafyrirtæki tilkynni eftirlitinu um almennt fyrirkomulag sem stjórn samþykkir og geti upplýst Fjármálaeftirlitið um viðskipti sem falla undir almenna fyrirkomulagið óski eftirlitið eftir því. Eftir sem áður er gert ráð fyrir því að veigameiri viðskipti og viðskipti sem kunna að fela í sér hættu á hagsmunaárekstrum þurfi að fara sérstaklega fyrir stjórn og vera tilkynnt Fjármálaeftirlitinu.
Afvöxtun frestaðs kaupauka: 57. gr. b laga um fjármálafyrirtæki takmarkar kaupaukagreiðslur fjármálafyrirtækja. Skv. 2. mgr. greinarinnar má allt að fjórðungur kaupauka bera vexti að því tilskildu að hann sé greiddur með gerningum sem er haldið eftir í að minnsta kosti fimm ár. Málsgreinin byggist á iii-lið g-liðar 1. mgr. 94. gr. tilskipunar 2013/36/ESB. Þar er þó rætt um afvöxtun frekar en ávöxtun. Til að gæta betur samræmis við tilskipunarákvæðið er gert ráð fyrir því að breyta 2. mgr. 57. gr. b laga um fjármálafyrirtæki þannig að þar segi að afvaxta megi allt að fjórðung kaupauka fremur en að allt að fjórðungur kaupauka megi bera vexti. Gert er ráð fyrir að í skýringum á breytingunni í fyrirhuguðu frumvarpi verði til hliðsjónar vísað til viðmiðunarreglna Evrópsku bankaeftirlitsstofnunarinnar um slíka afvöxtun.
Útfærsla á því hvaða starfsfólk telst hafa marktæk áhrif á áhættusnið fjármálafyrirtækja: Fjármálafyrirtækjum ber samkvæmt 450. gr. reglugerðar (ESB) nr. 575/2013, sem hefur lagagildi hér á landi skv. 1. gr. c laga um fjármálafyrirtæki, að birta upplýsingar um launakjarastefnu og -venjur vegna þeirra flokka starfsfólks sem hefur við störf sín marktæk áhrif á áhættusnið fyrirtækjanna. Útfært er í 3. mgr. 92. gr. tilskipunar 2013/36/ESB og í framseldri reglugerð (ESB) 2021/923 hvaða flokkar starfsfólk teljast hafa við störf sín marktæk áhrif á áhættusnið fjármálafyrirtækis. Meðal þeirra eru æðstu stjórnendur og starfsmenn sem stýra eftirlitseiningum eða mikilvægum rekstrareiningum. Áformað er að taka viðmið 3. mgr. 92. gr. tilskipunar 2013/36/ESB upp í 57. gr. j laga um fjármálafyrirtæki, sem fjallar um upplýsingar um starfskjör. Gert er ráð fyrir því að Seðlabankanum verði falið að setja nánari reglur um hvaða flokkar starfsfólks teljist við störf sín hafa marktæk áhrif á áhættusnið fjármálafyrirtækis. Það gerir honum kleift að innleiða framselda reglugerð (ESB) 2021/923.
Upplýsingagjöf um náin tengsl: Fjármálaeftirlitið þarf að búa yfir upplýsingum um náin tengsl lánastofnana við aðra lögaðila eða einstaklinga, meðal annars því að Fjármálaeftirlitið getur samkvæmt lögum um fjármálafyrirtæki afturkallað starfsleyfi lánastofnunar ef náin tengsl hindra eftirlit þess. Í lögum um opinbert eftirlit með fjármálastarfsemi, nr. 87/1998, er Fjármálaeftirlitinu falið að kalla eftir þeim upplýsingum sem það þarf frá eftirlitsskyldum aðilum í þágu eftirlits. Af hálfu Eftirlitsstofnunar EFTA hefur komið fram að æskilegt gæti þó verið að lög kvæðu afdráttarlaust á um skyldu lánastofnana til að upplýsa Fjármálaeftirlitið að eigin frumkvæði um breytingar á nánum tengslum sínum. Áformað er að bæta ákvæði þess efnis við lög um fjármálafyrirtæki, líklega með nýrri málsgrein í 107. gr. laganna sem varðar eftirlitsskylda starfsemi og heimildir til að afla upplýsinga.
Lagastoð fyrir innleiðingum: Í 1. mgr. 117. gr. b laga um fjármálafyrirtæki er Seðlabanka Íslands falið að innleiða undirgerðir sem framkvæmdastjórn Evrópusambandsins  samþykkir með stoð í tilgreindum ákvæðum tilskipunar 2013/36/ESB. Til skoðunar er að vísa frekar til ákvæða í lögunum sem varða sömu atriði og viðkomandi ákvæði í tilskipuninni til að afmarka frekar reglusetningarheimildirnar.
Lög um skortsölu og skuldatryggingar, nr. 55/2017:
Lagfæring á tilvísun: Í h-lið 2. mgr. 13. gr. laga um skortsölu og skuldatryggingar er Seðlabanka Íslands heimilað að setja reglur til að innleiða undirgerðir sem framkvæmdastjórn Evrópusambandsins samþykkir með stoð í 3. mgr. 16. gr. reglugerðar (ESB) nr. 236/2012, um skortsölu og tiltekna þætti skuldatrygginga, um nánari framkvæmd vegna undanþágu ef meginviðskiptavettvangur er í þriðja landi. Ákvæðið á með réttu að vísa til 4. mgr. 16. gr. reglugerðarinnar um nánari framkvæmd við að ákvarða hvort meginviðskiptavettvangur er í þriðja landi. Áformað er að leiðrétta tilvísunina.
Lög um viðbótareftirlit með fjármálasamsteypum, nr. 61/2017:
Lagfæring á tilvísun: Í 1. mgr. 32. gr. laga um viðbótareftirlit með fjármálasamsteypum er vísað til breytinga samkvæmt tilskipun 2011/89/ESB og sagt að þær hafi ekki enn verið teknar upp í samninginn um Evrópska efnahagssvæðið. Tilskipunin hefur nú verið tekin upp í samninginn. Því er áformað að uppfæra vísunina til hennar.
Lagastoð fyrir innleiðingum: Í 3. mgr. 32. gr. laga um viðbótareftirlit með fjármálasamsteypum er Fjármálaeftirlitinu falið að setja reglur sem byggjast á tæknilegum framkvæmdastöðlum og eftirlitsstöðlum sameiginlegrar nefndar evrópsku eftirlitsstofnananna til að útfæra nánar ákvæði laganna. Áformað er að breyta heimildinni þannig að hún takmarkist ekki við innleiðingu staðla sem stafa frá sameiginlegri nefnd evrópsku eftirlitsstofnananna. Sú breyting er talin nauðsynleg til að Seðlabankinn geti innleitt framkvæmdarreglugerð (ESB) 2022/2454 og síðar tilkomnar undirgerðir með sömu stoð í tilskipuninni.
Lög um afleiðuviðskipti, miðlæga mótaðila og afleiðuviðskiptaskrár, nr. 15/2018:
Lagastoð fyrir innleiðingum: Áformað er að bæta þremur töluliðum við 1. mgr. 15. gr. laga um afleiðuviðskipti, miðlæga mótaðila og afleiðuviðskiptaskrár til að heimila ráðherra að setja reglugerð um nánari framkvæmd 2. mgr. 2. gr. a, 2. mgr. 13. gr. og 2. mgr. 76. gr. a reglugerðar (ESB) nr. 648/2012, um OTC-afleiður miðlæga mótaðila og afleiðuviðskiptaskrár. Jafnframt er áformað að bæta tölulið við 2. mgr. sömu lagagreinar til að heimila Seðlabanka Íslands að setja reglur um nánari framkvæmd 5. mgr. 45. gr. reglugerðarinnar. Viðbótunum er ætlað að gera ráðherra og Seðlabankanum kleift að innleiða undirgerðir sem Evrópusambandið samþykkir á grundvelli reglugerðarákvæðanna og hafa verið teknar upp í samninginn um Evrópska efnahagssvæðið.
Lög um rekstraraðila sérhæfðra sjóða, nr. 45/2020:
Orðskýringar: Áformað er að taka efni skilgreininga tilskipunar 2011/61/ESB, um rekstraraðila sérhæfðra sjóða, á stofnframlagi og virkum eignarhlut upp í lög um rekstraraðila sérhæfðra sjóða í stað þess að vísa til ákvæða laga um fjármálafyrirtæki.
Samræming hugtaka: Í 16. gr. laganna er hugtakið dótturfyrirtæki notað. Annars staðar í lögunum er aftur á móti rætt um dótturfélag, þar á meðal í skilgreiningu á hugtakinu í 2. tölul. 1. mgr. 3. gr. laganna. Til að gæta samræmis er áformað að breyta dótturfyrirtæki í 16. gr. í dótturfélag.
Lög um aðgerðir gegn markaðssvikum, nr. 60/2021:
Lagastoð fyrir innleiðingum: Áformað er að breyta 2. mgr. 19. gr. laga um aðgerðir gegn markaðssvikum til að heimila Seðlabankinn að setja reglur um nánari framkvæmd 13. mgr. 13. gr. og 6. mgr. 18. gr. reglugerðar (ESB) nr. 596/2014, um markaðssvik, eins og henni var breytt með 1. gr. reglugerðar (ESB) 2019/2115. Evrópusambandið hefur gefið út framselda reglugerð (ESB) 2022/1210 og framselda reglugerð (ESB) 2022/1959 með stoð í 13. mgr. 13. gr. og 6. mgr. 18. gr. reglugerðar (ESB) nr. 596/2014. Framseld reglugerð (ESB) 2022/1210 hefur þegar verið tekin upp í samninginn um Evrópska efnahagssvæðið og þess er að vænta að framseld reglugerð 2022/1959 verði tekin upp í samninginn á næstunni.
Lög um greiðsluþjónustu, nr. 114/2021:
Samræming hugtaka: Í 5. gr. laganna er hugtakið dótturfyrirtæki notað. Í 2. gr. laganna er aftur á móti rætt um dótturfélag. Sama gildir almennt um aðra löggjöf á fjármálamarkaði. Til að gæta samræmis er áformað að breyta dótturfyrirtæki í 5. gr. laganna í dótturfélag.
Lög um markaði fyrir fjármálagerninga, nr. 115/2021:
Lagfæringar á tilvísunum: Áformað er að lagfæra nokkrar vísanir í lögum um markaði fyrir fjármálagerninga til laga um fjármálafyrirtæki, einkum til að taka mið af breytingum á síðarnefndu lögunum með breytingalögum nr. 38/2022. Nánar tiltekið er áformað að í stað „52. gr. e“ í 1. og 2. mgr. 10. gr. laganna komi „52. gr. f“, að „14. gr. og“ í 20. gr. falli brott og að í stað „4. mgr.“ í 4. tölul. 2. mgr. 69. gr. komi „5. mgr.“. Þá er áformað að 2. mgr. 37. gr. laganna orðist svo: „Um kaupaukakerfi og starfslokasamninga verðbréfafyrirtækja sem teljast til fjármálafyrirtækja samkvæmt lögum um fjármálafyrirtæki, nr. 161/2002, fer að öðru leyti skv. 57. gr. b og 57. gr. d þeirra laga.“
Lög um verðbréfasjóði, nr. 116/2021:
Orðskýringar: Áformað er að taka efni skilgreininga tilskipunar 2009/65/EB, um samræmingu á lögum og stjórnsýslufyrirmælum að því er varðar verðbréfasjóði, á stofnframlagi og virkum eignarhlut upp í lög um verðbréfasjóði í stað þess að vísa til ákvæða laga um fjármálafyrirtæki.
Lög um upplýsingagjöf um sjálfbærni á sviði fjármálaþjónustu og flokkunarkerfi fyrir sjálfbærar fjárfestingar, nr. 25/2023:
Lagastoð fyrir innleiðingum: Áformað er að bæta þremur töluliðum við 2. mgr. 8. gr. laga um upplýsingagjöf um sjálfbærni á sviði fjármálaþjónustu og flokkunarkerfi fyrir sjálfbærar fjárfestingar til að heimila Seðlabanka Íslands að setja nánari reglur um framkvæmd 2. gr. a, 4. mgr. 8. gr. og 6. mgr. 9. gr. reglugerðar (ESB) 2019/2088, um upplýsingagjöf tengda sjálfbærni á sviði fjármálaþjónustu. Því er ætlað að gera Seðlabankanum kleift að innleiða hér á landi undirgerðir sem Evrópusambandið samþykkir á grundvelli reglugerðarákvæðanna og hafa verið teknar upp í samninginn um Evrópska efnahagssvæðið.

	E. Samræmi við stjórnarskrá og þjóðarétt – aðrar grundvallarspurningar

	Koma áformin inn á svið stjórnarskrár og þjóðréttarskuldbindinga? 
Já. Íslandi ber skv. 7. gr. samningsins um Evrópska efnahagssvæðið að taka upp í landsrétt Evrópugerðir sem eru teknar upp í samninginn. Nauðsynlegt er að lagaheimildir til þess séu til staðar.
Áformin eru ekki talin koma inn á svið stjórnarskrár. 
Varða áformin ákvæði EES-samningsins um ríkisaðstoð, tæknilegar reglur um vöru og fjarþjónustu eða frelsi til að veita þjónustu? 
Nei.
Er önnur grundvallarlöggjöf sem taka þarf tillit til? 
Nei.

	F. Samráð

	Hverjir eru helstu hagsmunaaðilar? 
Fyrirtæki á fjármálamarkaði og Seðlabanki Íslands.
Er skörun við stjórnarmálefni annarra ráðuneyta? 
Nei. Þau lög sem um ræðir heyra öll undir málefnasvið fjármála- og efnahagsráðuneytis skv. 4. gr. forsetaúrskurðar um skiptingu stjórnarmálefna milli ráðuneyta í Stjórnarráði Íslands, nr. 6/2022.
Samráð sem þegar hefur farið fram
Drög að áformaskjali og frummati á áhrifum voru send öðrum ráðuneytum til umsagnar í júní 2023. Engar athugasemdir bárust. Drög að áformaskjali og frummati á áhrifum voru send Seðlabanka Íslands í nóvember sama ár. Gerðar voru nokkrar breytingar á áformaskjalinu með tilliti til ábendinga bankans.
Fyrirhugað samráð 
Áformaskjal þetta og frummat á áhrifum verður birt í samráðsgátt stjórnvalda á vefnum Ísland.is og verða framkomnar umsagnir metnar að umsagnarfresti loknum. Jafnframt er ráðgert að birta drög að frumvarpi og endanlegt mat á áhrifum í samráðsgáttinni.

	G. Mat á áhrifum þeirrar leiðar sem áformuð er 

	Niðurstaða frummats á áhrifum, sbr. fylgiskjal
Fyrirhuguð lagasetning er ekki talin hafa veruleg áhrif. Hún getur þó einfaldað venjubundin viðskipti fjármálafyrirtækja við tengda aðila og greitt fyrir tímanlegri innleiðingu Evrópugerða sem eru teknar upp í samninginn um Evrópska efnahagssvæðið. Þá er lagfæring rangra tilvísana og brottfall úreltra ákvæða til þess fallið að gera lög skýrari og aðgengilegri.

	H. Næstu skref, innleiðing

	Hefur verið gerð verkefnisáætlun fyrir frumvarpssmíðina? 
Áformað er að birta drög að frumvarpi í samráðsgátt stjórnvalda á næstunni og leggja frumvarp fyrir Alþingi í kjölfarið.
Hvernig verður staðið að innleiðingu löggjafar? Hvað má gera ráð fyrir að þeir sem verða fyrir áhrifum, opinberar stofnanir/hagsmunaaðilar/almenningur, þurfi langan tíma til undirbúnings/aðlögunar?
Fyrirhuguð lagasetning er ekki talin kalla á verulegan undirbúning. Fjármálafyrirtæki gætu þó séð sér hag í því að undirbúa almennt fyrirkomulag fyrir minni háttar viðskipti við tengda aðila til að taka mið af fyrirhugaðri breytingu á 57. gr. laga um fjármálafyrirtæki. Fjármála- og efnahagsráðuneytið og Seðlabanki Íslands munu undirbúa innleiðingu Evrópugerða sem frumvarpið varðar.   
Hvaða forsendur þurfa að vera fyrir hendi til að lagasetning beri árangur? 
Fyrirhuguð lagasetning sem slík nægir að nokkru leyti til að ná markmiðunum. Markmið um tímanlega innleiðingu Evrópugerða krefst þess að fjármála- og efnahagsráðherra og Seðlabanki Íslands setji stjórnvaldsfyrirmæli til að innleiða þær gerðir sem um ræðir.
Mælikvarðar á árangur og útkomu
Sjá H.3.
Hefur verið hugað að því að afla gagna til að meta árangur þegar þar að kemur?
Nei, ekki að öðru leyti en því að fjármála- og efnahagsráðuneytið vaktar innleiðingarhalla Evrópugerða á fjármálamarkaði, það er fjölda gerða sem hafa verið teknar upp í samninginn um Evrópska efnahagssvæðið en á eftir að innleiða hér á landi.

	I. Annað

	Nei.

	J. Fylgiskjöl

	Mat á áhrifum lagasetningar – Frummat, sbr. eyðublað

